Document ID: 32020R0474

Reference:
1.4.2020
SK
Úradný vestník Európskej únie
L 100/12
DELEGOVANÉ NARIADENIE KOMISIE (EÚ) 2020/474
z 20. januára 2020
o Európskej databáze trupov lodí
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES (1), a najmä na jej článok 19 ods. 7,
keďže:
(1)
S cieľom zaistiť bezproblémové uplatňovanie smernice (EÚ) 2016/1629 by sa mal úplný prístup udeliť príslušným orgánom členských štátov, príslušným orgánom zmluvných strán Revidovaného dohovoru pre plavbu na Rýne a tretím krajinám, ktoré sú poverené úlohami v súvislosti s uplatňovaním smernice (EÚ) 2016/1629 a smernice Európskeho parlamentu a Rady 2005/44/ES (2).
(2)
Úplný prístup umožňuje členským štátom spolupracovať, a to aj s tretími krajinami, a koordinovať svoju prácu, pokiaľ ide o spracúvanie údajov týkajúcich sa plavidiel zapísaných v databáze EHDB.
(3)
Ostatné orgány by mali mať prístup k databáze EHDB len na čítanie, aby mohli vykonávať administratívne opatrenia na zabezpečenie riadenia vnútrozemskej vodnej dopravy a infraštruktúry, zachovanie alebo presadzovanie bezpečnosti plavby a zber štatistických údajov.
(4)
Na zaistenie hladkej prevádzky databázy EHDB a jednoduchšie overovanie žiadostí o prístup k databáze by členské štáty, zmluvné strany Revidovaného dohovoru pre plavbu na Rýne a príslušné tretie krajiny mali určiť jednotné kontaktné miesto.
(5)
Je vhodné stanoviť kroky, ktoré by členské štáty mali dodržiavať pri poskytovaní prístupu k databáze EHDB len na čítanie, s cieľom zaistiť bezpečnosť údajov a plynulú prevádzku databázy.
(6)
Kvalitné, porovnateľné, aktuálne, spoľahlivé a harmonizované údaje o plavidlách vnútrozemskej plavby sú potrebné na jednoduchšie overovanie súčasných a historických údajov o plavidle, ako aj informácií súvisiacich s vydanými osvedčeniami a novými žiadosťami o osvedčenia. Následne by sa mal stanoviť podrobný zoznam údajov o plavidle.
(7)
Špecifikácie by mali zostať technologicky neutrálne a otvorené inovačným technológiám, pričom by sa mala uplatňovať zásada „jedenkrát a dosť“ (once-only) a zásada štandardnej interoperability (interoperability-by-default). Mali by sa náležite zohľadniť zásady a odporúčania stanovené v akčnom pláne EÚ pre elektronickú verejnú správu na roky 2016 – 2020 (3) a v európskom rámci interoperability (4).
(8)
Vždy, keď si opatrenia stanovené v tomto nariadení vyžadujú spracúvanie osobných údajov, malo by sa vykonávať v súlade s právnymi predpismi Únie o ochrane osobných údajov, najmä s nariadením Európskeho parlamentu a Rady (EÚ) 2018/1725 (5) so zreteľom na spracovanie údajov Európskou komisiou a nariadením Európskeho parlamentu a Rady (EÚ) 2016/679 (6) so zreteľom na spracovanie údajov príslušnými orgánmi členských štátov.
(9)
V súlade s článkom 42 nariadenia (EÚ) 2018/1725 sa uskutočnili konzultácie s európskym dozorným úradníkom pre ochranu údajov,
PRIJALA TOTO NARIADENIE:
Článok 1
Predmet úpravy a rozsah pôsobnosti
V tomto nariadení sa stanovujú pravidlá zberu, spracúvania a sprístupňovania údajov uložených v Európskej databáze trupov lodí (EHDB) uvedenej v článku 19 smernice (EÚ) 2016/1629, ako aj povolené typy prístupu a pokyny týkajúce sa používania a prevádzky databázy.
Článok 2
Zber údajov
Členské štáty musia do databázy EHDB vkladať údaje na identifikáciu plavidla uvedené v prílohe 1 k tomuto nariadeniu.
Článok 3
Úplný prístup k databáze EHDB a spracovanie údajov v nej
1.   K údajom pristupujú a spracúvajú ich príslušné orgány členských štátov, príslušné orgány zmluvných strán Revidovaného dohovoru pre plavbu na Rýne a tretie krajiny poverené úlohami v súvislosti s uplatňovaním smernice (EÚ) 2016/1629 a smernice 2005/44/ES, s cieľom podporiť vykonávanie administratívnych opatrení na zachovanie bezpečnosti a jednoduchého priebehu plavby a zaistiť uplatňovanie smernice (EÚ) 2016/1629.
2.   Každý členský štát, zmluvná strana Revidovaného dohovoru pre plavbu na Rýne a tretia krajina uvedená v odseku 1 oznámi Komisii názvy a adresy príslušných orgánov uvedených v odseku 1.
3.   Členské štáty zabezpečia konzistentnosť medzi údajmi uvedenými v registroch podľa článku 17 smernice (EÚ) 2016/1629 a údajmi uloženými v databáze EHDB.
4.   Úplný prístup k databáze EHDB sa udeľuje v súlade s prílohou 3 k tomuto nariadeniu.
Článok 4
Prístup k databáze EHDB len na čítanie
1.   Prístup k databáze EHDB len na čítanie možno udeliť iným orgánom členských štátov, orgánom zmluvných strán Revidovaného dohovoru pre plavbu na Rýne a tretím krajinám uvedeným v článku 3 ods. 1 tohto nariadenia než tým, ktoré sú uvedené v článku 3,, aby mohli vykonávať administratívne opatrenia na zabezpečenie riadenia vnútrozemskej vodnej dopravy a infraštruktúry, zachovanie alebo presadzovanie bezpečnosti plavby a zber štatistických údajov.
2.   Každý členský štát, zmluvná strana Revidovaného dohovoru pre plavbu na Rýne alebo tretia krajina oznámi Komisii názvy a adresy orgánov, na ktoré sa odkazuje v odseku 1, s uvedením ich používateľských profilov v súlade s prílohou 2 k tomuto nariadeniu.
3.   Prístup k databáze EHDB len na čítanie sa udeľuje v súlade s prílohou 4 k tomuto nariadeniu.
Článok 5
Jednotné kontaktné miesto pre databázu EHDB
1.   Každý členský štát, zmluvná strana Revidovaného dohovoru pre plavbu na Rýne a tretia krajina uvedená v článku 3 ods. 1 určí jednotné kontaktné miesto pre Komisiu a ostatné členské štáty s cieľom uľahčiť výmenu informácií týkajúcich sa overovania prístupu v súlade s článkami 3 a 4. Oznámenia v súlade s článkom 3 ods. 2 a článkom 4 ods. 2 sa uskutočnia vložením relevantných informácií do databázy EHDB.
2.   Jednotné kontaktné miesto sa vyberie spomedzi príslušných orgánov uvedených v článku 3 ods. 1 tohto nariadenia.
3.   Každý členský štát, zmluvná strana Revidovaného dohovoru pre plavbu na Rýne a tretia krajina uvedená v článku 3 ods. 1 tohto nariadenia oznámi Komisii názov a kontaktné údaje jednotného kontaktného miesta pre databázu EHDB.
Článok 6
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. januára 2020
Za Komisiu
Predsedníčka
Ursula VON DER LEYEN
(1)  Ú. v. EÚ L 252, 16.9.2016, s. 118.
(2)  Smernica Európskeho parlamentu a Rady 2005/44/ES zo 7. septembra 2005 o harmonizovaných riečnych informačných službách (RIS) na vnútrozemských vodných cestách v Spoločenstve (Ú. v. EÚ L 255, 30.9.2005, s. 152).
(3)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Akčný plán EÚ pre elektronickú verejnú správu na roky 2016 – 2020 Urýchlenie digitálnej transformácie verejnej správy, [COM(2016) 0179 final].
(4)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Európsky rámec interoperability – stratégia vykonávania [COM(2017) 134].
(5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
(6)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).
PRÍLOHA 1
Identifikačné údaje plavidla
Zoznam identifikačných údajov plavidla v zmysle prílohy 2 k platnej európskej norme, v ktorej sa stanovujú technické požiadavky na lode vnútrozemskej plavby, sa uvádza v prílohe II k smernici (EÚ) 2016/1629.
PRÍLOHA 2
Používateľské profily a prístupové práva
1.1.
Komisia udelí jednotlivým používateľom prístupové práva zodpovedajúce používateľským profilom uvedeným v tabuľke 1.
1.2.   
Komisia môže takisto poskytnúť prístup do databázy EHDB medzinárodným organizáciám a orgánom tretej krajiny v súlade s článkom 19 ods. 5 smernice (EÚ) 2016/1629, ak sú splnené požiadavky stanovené v článku 46 nariadenia (EÚ) 2018/1725. Používateľské profily alebo prístupové práva používateľov môžu byť obmedzené v závislosti od výsledku posúdenia týkajúceho sa úrovne ochrany osobných údajov fyzických osôb.
Používateľské profily
Definícia
Prístupové práva
Technický certifikačný orgán
Príslušný orgán alebo inšpekčný orgán, ktorý vydáva osvedčenia Únie pre plavidlo vnútrozemskej plavby v súlade s článkom 6 smernice (EÚ) 2016/1629,
alebo
inšpekčný orgán, ktorý vydáva osvedčenia podľa článku 22 Revidovaného dohovoru pre plavbu na Rýne,
alebo
podobný príslušný orgán v tretích krajinách, ktoré sú poverené úlohami v súvislosti s uplatňovaním smernice (EÚ) 2016/1629,
alebo
príslušný orgán, ktorý vydáva jedinečné identifikačné číslo plavidla v súlade s článkom 18 smernice (EÚ) 2016/1629
Úplný prístup
Orgán RIS
Príslušný orgán zodpovedný za aplikáciu RIS a medzinárodnú výmenu údajov v súlade s článkom 8 smernice 2005/44/ES
alebo
organizácia poverená prevádzkou systému RIS alebo s ktorou bola uzatvorená zmluva na takúto prevádzku a na poskytovanie RIS v zmysle vymedzenia v smernici 2005/44/ES
Úplný prístup (obmedzený v zmysle smernice 2005/44/ES)
Štatistický úrad
Vnútroštátne alebo medzinárodné úrady zodpovedné za zber štatistických údajov
Prístup len na čítanie, má sa určiť v závislosti od výsledku posúdenia úrovne ochrany osobných údajov fyzických osôb
Medzinárodné organizácie
Oprávnení používatelia v medzinárodných organizáciách
Prístup len na čítanie, má sa určiť v závislosti od výsledku posúdenia úrovne ochrany osobných údajov fyzických osôb
Iné orgány
Všetky orgány, ktoré zabezpečujú riadenie vnútrozemskej vodnej dopravy a infraštruktúry, ako aj zachovanie alebo presadzovanie bezpečnosti plavby, ako napríklad:
—
príslušný orgán zodpovedný za riadenie premávky
—
obsluha plavebnej komory alebo prevádzky mosta
—
poskytovateľ záchranných a pohotovostných služieb
—
orgány presadzovania práva
—
orgán zodpovedný za vyšetrovanie nehôd
Prístup len na čítanie
Zamestnanci Komisie
Oprávnení používatelia
a)
zodpovední za správu databázy EHDB alebo
b)
zodpovední za politiky vnútrozemskej plavby
Poskytovateľ technického riešenia pre všetky funkcie;
prístup len na čítanie
PRÍLOHA 3
Úplný prístup k databáze EHDB a spracovanie údajov v nej
1.   
1. Validácia úplného prístupu k údajom v databáze EHDB a ich spracovania sa vykonáva takto:
a)
prostredníctvom databázy EHDB sa predloží žiadosť o otvorenie účtu, ktorý umožňuje úplný prístup k údajom a ich spracovanie;
b)
validáciu vykoná príslušné jednotné kontaktné miesto pre databázu EHDB;
c)
aktivuje sa účet.
2.
Komisia môže účet deaktivovať, ak používateľ nespĺňa požiadavky tohto nariadenia.
PRÍLOHA 4
Prístup k databáze EHDB len na čítanie
1.
Validácia prístupu k databáze EHDB len na čítanie sa vykonáva takto:
a)
prostredníctvom databázy EHDB sa predloží žiadosť o otvorenie účtu, ktorý umožňuje prístup k databáze len na čítanie;
b)
validáciu vykoná príslušné jednotné kontaktné miesto pre databázu EHDB;
c)
aktivuje sa účet.
2.
Komisia môže účet deaktivovať, ak používateľ nespĺňa požiadavky tohto nariadenia.
3.
Príslušné orgány sú zodpovedné za pravidelné monitorovanie a overovanie prístupu, ktorý poskytli orgánom uvedeným v článku 4 ods. 1
PRÍLOHA 5
Funkcie
Databáza EHDB poskytuje tieto funkcie:
1.
Overovanie jedinečného európskeho identifikačného čísla plavidla (ENI) v databáze EHDB:
Databáza EHDB umožňuje príslušným orgánom skontrolovať, buď podľa čísla ENI alebo identifikačných údajov plavidla, či je plavidlo zaregistrované v systéme.
2.
Nahliadanie do údajov o osvedčeniach plavidiel:
Databáza EHDB poskytuje prístup k údajom o osvedčeniach [vydaných v súlade so smernicou (EÚ) 2016/1629] plavidiel a k identifikačným údajom plavidiel, ktoré sprístupnili národné registre.
3.
Nahliadanie do údajov o všetkých zamietnutých alebo nevybavených žiadostiach o osvedčenia:
Databáza EHDB poskytuje prístup k údajom o stave (zamietnutých alebo nevybavených) žiadostí o osvedčenia v súlade so smernicou (EÚ) 2016/1629.
4.
Prístup k digitálnej kópii osvedčení plavidiel:
Databáza EHDB poskytuje prístup k digitálnej kópii všetkých osvedčení vydaných príslušnými orgánmi v súlade so smernicou (EÚ) 2016/1629.
5.
Vytváranie štatistík:
Databáza EHDB obsahuje funkcie na poskytovanie údajov oprávneným používateľom pri vyhľadávaní na štatistické účely.
6.
Správa prístupu používateľov:
Používatelia majú prístup do databázy EHDB prostredníctvom autentifikačnej služby Komisie (EU Login).

Summary:
Vnútrozemská plavba – lode
Vnútrozemská plavba – lode
 
ZHRNUTIE K DOKUMENTOM:
Delegované nariadenie (EÚ) 2020/474 o Európskej databáze trupov lodí
Smernica (EÚ) 2016/1629 o technických požiadavkách na lode vnútrozemskej plavby
Nariadenie (EÚ) 2016/1628 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov
Smernica 2010/35/EÚ o prepravovateľných tlakových zariadeniach
Smernica 2009/100/ES o vzájomnom uznávaní plavebných licencií pre plavidlá vnútrozemskej vodnej dopravy
Smernica 2008/68/ES o vnútrozemskej preprave nebezpečného tovaru
AKÝ JE CIEĽ TÝCHTO PRÁVNYCH PREPISOV?
Stanovuje sa nimi systém technických požiadaviek na plavidlá vnútrozemskej plavby a ustanovuje sa systém prehliadok. Ich cieľom je zabezpečiť, aby boli požiadavky na osvedčenia pre plavidlá vnútrozemskej plavby rovnaké v celej EÚ, čím sa zjednodušia pravidlá a prispeje to k zvýšeniu bezpečnosti. Zavádzajú sa v nich konkrétne pravidlá pre:prepravu tlakových zariadení a nebezpečného tovaru,limity emisií znečisťujúcich látok pre motory,vzájomné dohody o uznávaní licencií,Európsku databázu trupov lodí (EHDB).
HLAVNÉ BODY
Smernicou (EÚ) 2016/1629 sa stanovujú technické požiadavky na lode vnútrozemskej plavby. Sú v nej ustanovené technické požiadavky na bezpečnú plavbu na vnútrozemských vodných cestách uvedených v prílohe, ktoré sú klasifikované ako zóny 1, 2, 3 alebo 4 a zóna R (osobitné pravidlá pre Revidovaný dohovor pre plavbu na Rýne). Nevzťahuje sa na prievozné lode, vojenské lode a väčšinu námorných lodí vrátane vlečných a tlačných remorkérov, ktoré by mohli príležitostne vykonávať plavbu vo vnútrozemských vodách.
Osvedčenia pre plavidlá vnútrozemskej plavby
Krajiny EÚ musia zabezpečiť, aby plavidlá, ktoré vykonávajú plavbu na vnútrozemských vodných cestách EÚ, boli skonštruované a udržiavané v súlade s touto smernicou. Pred uvedením plavidla do prevádzky sa na základe technickej prehliadky musí vydať osvedčenie pre plavidlo vnútrozemskej plavby.Orgány môžu vydať dočasné osvedčenie v prípade straty alebo poškodenia existujúceho osvedčenia alebo na základe určitých výnimiek, ktoré sú uvedené v prílohách. Doba platnosti osvedčení pre plavidlá vnútrozemskej plavby pre novopostavené plavidlá nesmie presiahnuť päť rokov (pre osobné a vysokorýchlostné lode) alebo 10 rokov (pre všetky ostatné lode). Výnimočne sa platnosť môže predĺžiť až o šesť mesiacov bez ďalšej prehliadky. V prípade, že majú veľké zmeny alebo opravy vplyv na celkovú konštrukčnú pevnosť, plavbu, manévrovacie alebo osobitné charakteristiky, musí sa plavidlo pred akoukoľvek ďalšou plavbou podrobiť technickej prehliadke. Ak certifikát nie je obnovený, vnútroštátny orgán musí uviesť dôvod a informovať majiteľa o odvolacom konaní a o jeho lehotách. Krajiny EÚ môžu uznávať osvedčenia pre plavidlá z krajín mimo EÚ pred uzavretím výslovných dohôd.Identifikácia
Krajiny EÚ zabezpečujú, aby nimi vymenované orgány pridelili každému plavidlu jednotné európske identifikačné číslo plavidla (ENI), ktoré zostáva nezmenené počas celej životnosti plavidla.
Európska databáza trupov lodíDelegovaným nariadením Komisie (EÚ) 2020/474 sa stanovujú pravidlá zberu a spracúvania údajov v EHDB a pravidlá prístupu k nim. Európska komisia je zodpovedná za vedenie EHDB na podporu opatrení na zabezpečenie bezpečnosti, jednoduchého priebehu plavby a spôsobu uplatňovania smernice (EÚ) 2016/1629. Krajiny EÚ zaisťujú, aby ich orgány databázu aktualizovali na účely uplatňovania smernice, riadenia vodnej dopravy a infraštruktúry, zachovania bezpečnosti a zberu štatistických údajov, a to tak, že budú:vkladať údaje vymedzujúce a opisujúce plavidlo,vkladať údaje o vydaných, obnovených, nahradených alebo odobratých osvedčeniach spolu s digitálnou kópiou všetkých osvedčení vydaných podľa tejto smernice,vkladať údaje o všetkých zamietnutých alebo nevybavených žiadostiach o vydanie osvedčenia,vymazávať údaje týkajúce sa plavidla, ak sa plavidlo zošrotuje,zaznamenávať všetky zmeny uvedených údajov. Orgány môžu postúpiť osobné údaje krajine mimo EÚ alebo medzinárodnej organizácii, pokiaľ sa každý prípad osobitne posúdi. Akékoľvek spracúvanie osobných údajov krajinami EÚ sa vykonáva v súlade s právom EÚ o ochrane osobných údajov, najmä s nariadením (EÚ) 2016/679 (GDPR). Komisia, posudzujúc každý prípad osobitne, môže postúpiť osobné údaje krajine mimo EÚ alebo medzinárodnej organizácii alebo im umožniť prístup k EHDB za predpokladu, že sú splnené požiadavky nariadenia (EÚ) 2018/1725 (pozri zhrnutie). Komisia je splnomocnená prijímať delegované akty na spresnenie:údajov, ktoré majú do databázy vkladať krajiny EÚ,druhov povoleného prístupu,pokynov týkajúcich sa používania a prevádzky databázy, najmä pokiaľ ide o bezpečnosť, kódovanie a spracovanie údajov.Technické požiadavky
Technické požiadavky uplatňované na plavidlá v zónach 1, 2, 3 a 4 sú požiadavky stanovené v norme ES-TRIN 2019/1, ktorú vypracúva Európsky výbor na vypracovanie noriem v oblasti vnútrozemskej plavby (CESNI).
PrehliadkaKrajiny EÚ zriaďujú orgány vykonávajúce prehliadku, v ktorých sú aspoň po jednom zastúpení všetci títo odborníci:zástupca správneho orgánu zodpovedného za vnútrozemskú plavbu,odborník na projektovanie vnútrozemských lodí a ich motorov,odborník na nautiku s kapitánskym preukazom na vnútrozemské vodné cesty, ktorý držiteľa oprávňuje viesť loď, ktorá má byť podrobená prehliadke,odborník na tradičné plavidlá na prehliadku tradičných plavidiel. Krajiny EÚ zabezpečia, aby určený orgán vykonával úvodné, pravidelné, osobitné a dobrovoľné prehliadky uvedené v smernici.Výnimky pre určité kategórie plavidielKrajiny EÚ môžu pri zachovaní primeranej úrovne bezpečnosti povoliť výnimky pre plavidlá vykonávajúce plavbu na neprepojených vnútrozemských vodných cestách alebo určité plavidlá s nosnosťou nepresahujúcou 350 ton alebo plavidlá, ktoré nie sú určené na prepravu tovaru. S cieľom podporovať inováciu a nové technológie alebo na skúšobné účely môže Komisia povoliť dočasné výnimky pre iné inštalácie alebo vyhotovenia, ako sa uvádzajú v prílohách, za predpokladu, že sa zaistí ekvivalentná bezpečnosť.Súvisiace právne predpisyV smernici 2008/68/ES sú stanovené pravidlá pre prepravu nebezpečného tovaru bezpečným spôsobom cestnou, železničnou alebo vnútrozemskou vodnou dopravou. Týka sa aj aspektov, ako sú nakládka a vykládka, prechod na iný druh dopravy a zastávky v procese dopravy. Medzinárodné pravidlá sa ňou rozširujú aj na vnútroštátnu prepravu nebezpečného tovaru. Rôznymi vykonávacími aktmi sa zavádzajú výnimky, ktoré umožňujú zohľadnenie špecifických vnútroštátnych pomerov, zvyčajne v súvislosti s množstvovými limitmi a zmiešanými nákladmi. Smernica 2009/100/ES o vzájomnom uznávaní plavebných licencií sa uplatňuje na plavidlá vnútrozemskej vodnej dopravy s hmotnosťou najmenej 20 ton, ktoré majú dĺžku do 20 metrov alebo objem do 100 m3 a používajú sa na prepravu tovaru na vnútrozemských vodných cestách. Krajiny EÚ podľa tohto právneho predpisu:stanovujú postupy pre vydávanie plavebných licencií,uznávajú plavebnú licenciu vydanú inou krajinou EÚ rovnako, ako keby ju vydali samy,môžu zastaviť plavidlo, ak je v stave, ktorý ohrozuje jeho okolie, a to na dobu do odstránenia nedostatkov. Smernicou 2010/35/EÚ sa zavádzajú podrobné pravidlá pre prepravovateľné tlakové zariadenia* s cieľom zvýšiť bezpečnosť a zaistiť voľný pohyb v rámci EÚ. Aktualizujú sa ňou predchádzajúce právne predpisy, najmä predpisy o požiadavkách na zhodu, posudzovaní zhody a pravidelných prehliadkach. Smernica sa vzťahuje na cestnú, železničnú a vnútrozemskú vodnú dopravu a je úzko spojená so smernicou 2008/68/ES. V nariadení (EÚ) 2016/1628 (pozri zhrnutie) sú stanovené limity emisií znečisťujúcich látok pre nové motory inštalované v necestných pojazdných strojoch (vrátane plavidiel vnútrozemskej plavby). Osobitne sú v ňom vymedzené limity emisií znečisťujúcich látok etapy V a termíny ich uplatňovania. Cieľom nariadenia je znížiť emisie znečisťujúcich látok a postupne vyradiť zariadenia s motormi, ktoré najviac znečisťujú.
ODKEDY SA PRÁVNE PREDPISY UPLATŇUJÚ?
Smernica 2008/68/ES sa uplatňuje od 20. októbra 2008 a do vnútroštátnych právnych predpisov krajín EÚ mala byť transponovaná do 30. júna 2009. Smernicou 2009/100/ES sa zrušila a kodifikovala smernica 76/135/EHS dňa 22. októbra 2009. Smernica 2010/35/ES sa uplatňuje od 20. júla 2010 a do vnútroštátnych právnych predpisov krajín EÚ mala byť transponovaná do 30. júna 2011. Pokiaľ ide o motory pre plavidlá vnútrozemskej plavby, nariadenie (EÚ) 2016/1628 sa uplatňuje od 1. januára 2019 (výkon do 300 kW) a od 1. januára 2020 (výkon 300 kW alebo vyšší). Od uvedených termínov navyše plynie prechodné obdobie 24 mesiacov. Smernica (EÚ) 2016/1629 nadobudla účinnosť 6. októbra 2016 a do vnútroštátnych právnych predpisov krajín EÚ mala byť transponovaná do 7. októbra 2018. Nariadenie (EÚ) 2020/474 sa uplatňuje od 21. apríla 2020.
KONTEXT
Ďalšie informácie:Vnútrozemské vodné cesty (Európska komisia) Čo je CESNI (CESNI).
HLAVNÉ POJMY
Prepravovateľné tlakové zariadenie: skupina zariadení pokrývajúca tlakové nádoby, cisterny, batériové vozidlá/vagóny, viacčlánkové kontajnery na plyn a fľaše na plyny. Zahŕňa plynové náplne, ale s výnimkou aerosólov, otvorených kryogénnych nádob, fliaš pre dýchacie prístroje a hasiacich prístrojov.
HLAVNÉ DOKUMENTY
Delegované nariadenie Komisie (EÚ) 2020/474 z 20. januára 2020, o Európskej databáze trupov lodí (Ú. v. EÚ L 100, 1.4.2020, s. 12 – 19)
Smernica Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/1007/ES a ktorou sa zrušuje smernica 2006/87/ES (Ú. v. EÚ L 252, 16.9.2016, s. 118 – 176)
Následné zmeny smernice (EÚ) 2016/1629 boli zapracované do pôvodného textu. Toto konsolidované znenie slúži len na dokumentačné účely.
Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53 – 117)
Pozri konsolidované znenie.
Smernica Európskeho parlamentu a Rady 2010/35/EÚ zo 16. júna 2010 o prepravovateľných tlakových zariadeniach a o zrušení smerníc Rady 76/767/EHS, 84/525/EHS, 84/526/EHS, 84/527/EHS a 1999/36/ES (Ú. v. EÚ L 165, 30.6.2010, s. 1 – 18)
Smernica Európskeho parlamentu a Rady 2009/100/ES zo 16. septembra 2009 o vzájomnom uznávaní plavebných licencií pre plavidlá vnútrozemskej vodnej dopravy (kodifikované znenie) (Ú. v. EÚ L 259, 2.10.2009, s. 8 – 13)
Pozri konsolidované znenie.
Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (Ú. v. EÚ L 260, 30.9.2008, s. 13 – 59)
Pozri konsolidované znenie.
SÚVISIACE DOKUMENTY
Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39 – 98)
Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa ruší smernica 95/46/EHS – Všeobecné nariadenie o ochrane údajov (Ú. V. EÚ L 119, 4.5.2016, s. 1 – 88)
Posledná aktualizácia 13.10.2020